Prototype, 2004
**NH90 i Luforsvaret** omhandler Luftforsvarets anskaffelse og utfasing av helikopteret NH90 i perioden mellom kontraktinngåelse i 2002, til kontrakten ble sagt opp i 2022.

I 2023 ble anskaffelsen kåret til vinner av Sløseriprisen.

Bakgrunn og kontraktinngåelse
-----------------------------

I 2001 vedtok Stortinget å inngå kontrakt om kjøp av 14 NH90-helikoptre fra produsenten NHIndustries.

* åtte NATO fregatthelikoptre (NFG) skulle erstatte seks Westland Lynx som hadde vært operative i Kystvakten siden 1983.
* seks NATO fregatthelikoptre skulle utplasseres på Sjøforsvarets nye fregatter i Fridtjof Nansen-klassen (ett helikopter til hver fregatt). NFG-versjonen til fregattene skulle ha ASW-kapasitet og bli en integrert del av fregatt­systemet: De skulle være utstyrt med dyppesonar, sonarbøyer og Sting Ray-torpedoer.

Norsk tilpasning
----------------

De norske NH90-ene skulle etter planen ha enkelte løsninger som ville avvike fra «standarden» for den maritime NH90-versjonen. Nærmere bestemt skulle de ha digital kartløsning, eksterne redningsflåter, forbedret ESM-system, ekstra interne drivstoff­tanker, mission recorder, hjelmmontert sikte og display (HMSD).

Forsinkelser
------------

Forsvaret og Stortinget hadde forutsatt at det første helikopteret skulle leveres i 2005, og hele leveransen på 14 helikoptre skulle være fullført i 2008. Det første NH90-helikopteret ble imidlertid ikke levert til Norge før i 2011, og da kunne det ikke settes inn i tjeneste fordi det ikke var utviklet tilstrekkelig dokumentasjon for fartøys­operasjoner. Blant annet manglet dokumentasjon vedrørende såkalte SHOLS, *ship helicopter operating limitations*, for inn- og uttraversering av helikopteret, avgang og landing på dekk og bevegelse i fartøyet med helikopteret parkert og sikret i fartøyets hangar. Dokumentasjonen ble utviklet i etterkant, og viste at NH90 i mindre grad var begrenset av sjøgang. I januar 2012 ble det første NH90-helikopteret overlevert fra Forsvarets logistikkorganisasjon til Luftforsvaret.

Ved utgangen av 2017 var seks NH90 levert til det norske Forsvaret. Disse helikopterne ble i hovedsak brukt til testing og utbedring av feil, samt noe operativ tjeneste. Det første NH90-fregatthelikopteret i endelig konfigurasjon ankom Norge 22. januar 2018. De resterende syv NH90 skulle etter planen leveres til Norge i perioden 2018–2020, og de seks som allerede var levert skulle da oppgraderes til operativ konfigurasjon. 

Perioden etter 2019 var i stor grad vært preget av problemer med tilgang på reservedeler, og lav flytimetilgjengelighet som følge av dette. NH90 har ved flere anledninger vist seg å være godt egnet til bruk i redningsaksjoner over land og på havet.[]

Forsvaret antok pr. januar 2020 at helikopterne vil ha full operativ kapasitet (FOC) først i 2025.

På spørsmål i Stortingets spørretime 9. februar 2022 nevnte daværende forsvarsminister Odd Roger Enoksen at det ble vurdert om det var grunnlag for å heve kontrakten om innkjøp. Da var 13 av de 14 bestilte helkoptrene levert.

Heving av kontrakt
------------------

I juni 2022 besluttet regjeringen å heve kontrakten om innkjøp av helikoptrene, og å kreve fem milliarder kroner i tilbakebetaling fra leverandøren. Forsvaret stilte seg bak avgjørelsen. NHIndustries kalte hevingen av kontrakten «juridisk grunnløs».

Forsvaret og Forsvarsdepartementet fremhevet fire årsaker til at kontrakten ble hevet: Forsinkelser, antall feil i forhold til flytimer var langt høyere enn forutsatt, tidkrevende vedlikehold, og så forsinkede leveranser at enkelte systemer er gått ut av produksjon. Helikoptrene skulle fly 3900 timer årlig, men fløy i gjennomsnitt kun 700 timer.

Opsjon på redningshelikoptere
-----------------------------

Da Norge kjøpte nye helikoptre til Luftforsvaret gjennom Nordic Standard Helicopter Procurement (NSHP) Project, omfattet avtalen både kjøp av 14 NH90-helikoptre til kystvakt- og fregattjeneste, og en opsjon på 10 NH90 til bruk som rednings­helikopter. Justis- og beredskaps­departementets helikopterfaglige forum leverte 13. juni 2003 sin «Utredning om redningshelikoptre» med forslag til krav til nye rednings­helikoptre. Etter en reforhandlingsrunde der det viste seg at NH90 ikke tilfredsstilte de kravene som departementet hadde utarbeidet med utgangspunkt i helikopterfaglig forums anbefalinger, besluttet regjeringen i 2007 å si fra seg opsjonen og starte anskaffelsesprosessen på nytt. Gjennom NAWSARH-prosjektet ble det i 2013 klart at Westland Sea King redningshelikoptrene skulle erstattes med 16 Leonardo AW101.

Se også
-------

* Maritim helikopterving

Referanser
----------

1. ↑  «Helikopterskandalen: Forsvarsdepartementet sier opp milliardkontrakt». *www.vg.no*. 10. juni 2022. Besøkt 16. juni 2022.
2. ↑  «Norge leverer tilbake NH90-helikoptrene». *Forsvaret*. 10. juni 2022. Arkivert fra originalen 10. juni 2022. Besøkt 16. juni 2022. «Basert på en omforent anbefaling fra forsvarssektoren, har regjeringen besluttet å avslutte innfasingen av helikopteret NH90. | – Vi har gitt Forsvarsmateriell oppdrag om å heve kontrakten med leverandøren, sier forsvarsminister Bjørn Arild Gram. | Nyheten ble kunngjort under en pressekonferanse i Oslo fredag morgen.»
3. ↑
4. ↑  Teigen, Helle Lyng Svendsen, Espen (2. januar 2023). «Leserne har talt: Her er vinneren av Sløseriprisen i 2022». *Nettavisen* **(norsk)**. Besøkt 9. januar 2023.
5. 1 2  Dalløkken, Per Erlien (14. januar 2016). «Nå kommer det første norske NH90 som kan jakte på ubåter». *Tu.no* **(norsk)**. Besøkt 13. januar 2022. «Første norske NH90-helikopter med sonar.»
6. ↑  «– Et kvantesprang». *Forsvaret*. 26. januar 2012. Besøkt 13. januar 2022. «Forsvaret har bestilt totalt 14 nye NH90-helikoptre. Tirsdag 24. januar, 2012, ble det første av helikoptrene offisielt overlevert fra Forsvarets logistikkorganisasjon (FLO) til Luftforsvaret.»
7. ↑  Dalløkken, Per Erlien (16. februar 2016). «Her er Forsvarets nye ubåt-jeger». *Tu.no* **(norsk)**. Besøkt 13. januar 2022.
8. ↑  Dalløkken, Per Erlien (22. januar 2018). «Her lander det første fregatthelikopteret endelig på norsk jord». *Tu.no* **(norsk)**. Besøkt 13. januar 2022.
9. ↑  Clausen, Einar Holst (26. januar 2018). «Kan dette være løsningen på helikopterutfordringene?». *www.bfo.no*. Offisersbladet. Arkivert fra originalen 22. januar 2022. Besøkt 13. januar 2022.
10. ↑  Karlsen, Jonny (29. januar 2020). «Mener NH90 har fått et altfor dårlig rykte». *forsvaretsforum.no*. Besøkt 13. januar 2022.
11. ↑   "Forsvarsministeren vurderer å dumpe «skandalehelikoptrene» NH90", NRK, 9. februar 2022
12. ↑  NTB; Kaalaas, Sunniva Berggreen (9. februar 2022). «Forsvarsministeren: Norge vurderer å droppe NH90-helikoptrene». *forsvaretsforum.no*. Besøkt 8. april 2022.
13. ↑  regjeringen.no - *Norge leverer tilbake NH90-helikopteret* (10.06.2022)
14. 1 2  Fjeld, Iselin Elise (10. juni 2022). «Forsvarsdepartementet og Forsvaret holder pressemøte om helikopter». *NRK*. Besøkt 10. juni 2022.
15. ↑  «NHIndustries statement regarding Norwegian Ministry of Defence announcement to terminate NH90 contract». *www.nhindustries.com* **(engelsk)**. 10. juni 2022. Besøkt 12. juni 2022.
16. ↑
17. ↑  «Fremtidig redningshelikoptertjeneste for Norge - en innstilling fra Helikopterfaglig Forum». regjeringen.no. 24. august 2003. Arkivert fra originalen 21. februar 2014. Besøkt 5. april 2018.
18. ↑  «Utredning om redningshelikoptre». *Regjeringen.no* **(norsk)**. Justis- og politidepartementet. 25. august 2003. Arkivert fra originalen 5. april 2018. Besøkt 5. april 2018.
19. ↑  Larsen, Eirin (17. desember 2013). «Ny helikopterkontrakt på 6,25 mrd». *NRK*. Besøkt 13. januar 2022.